དེ་ནི་སྨྲེ་སྔགས་འདོན་པའི་རྣམ་པར་བརྗོད་པས་སོ་སོར་བཤགས་པར་བྱ་བ་ཉིད་དུ་གསུངས་པ་ཡིན་གྱི་བཤགས་པ་
ནི་མ་ཡིན་ནོ། བཤགས་པ་ནི་ཇི་ལྟར་ལྟུང་བྱེད་ཀྱི་ལྟུང་བ་བྱུང་བས་གཅིག་གི་མདུན་དུ་བཤགས་པར་བྱ་བར་གསུངས་
པ་དང་འདྲའོ། དེ་ནི་སོ་སོར་བཤགས་པར་བྱ་བ་དགེ་འདུན་ལ་རིག་པར་བྱ་བའི་ཆོ་ག་དང་སྔགས་སོ། དགེ་སློང་མའི་
རྣམ་པར་འབྱེད་པའི་སྐབས་ཀྱི་ཆོ་ག་དང་ལས་རྣམས་རྫོགས་སོ། ད་ནི་གསོ་སྦྱོང་གི་གཞིའི་སྐབས་ཀྱི་ཆོ་ག་དང་ལས་
རྣམས་བརྗོད་པར་བྱ་སྟེ། སྦོང་བ་དང་ནི་གནས་དང་མཚམས། མི་འབྲལ་དགྲོལ་དང་བཅད་པ་དང་། མཚམས་ཆེན་
གནང་ནས་ཅིག་ཅར་དགྲོལ། ཅིག་ཅར་བཅད་དང་ཆོས་གོས་དང་། མཚམས་མ་བཅད་དང་ཡོངས་དག་དང་།
འདུན་དང་གཉི་ག་སྨྱོས་དང་འབད། འདུ་དང་གནོད་དང་དྲན་པ་དང་། ཡིད་གཉིས་དྲན་དང་ཡིད་གཉིས་དང་། ལྟུང་
བ་མཐུ་དང་ཡིད་གཉིས་གྱུར། རྩོད་དང་ངོས་ཉིད་མ་ཡིན་དང་། གཅིག་ལ་སོགས་པས་བྱིན་བརླབ་པའི། སྡེ་ཚན་
ཡང་དག་བསྡུས་པ་ཡིན། གསོ་སྦྱོང་གི་གཞི་ལ་ཞི་གནས་ཀྱི་གསོ་སྦྱོང་གི་སྐབས་ནས་དགེ་སློང་སྤོང་བའི་ཞལ་ཏ་
བྱེད་པ་བསྐོ་བར་བྱའོ་ཞེས་གསུངས་པ་ནི་འདི་ལྟར་བྱ་སྟེ། དགེ་སློང་སྤོང་བའི་ཞལ་ཏ་བྱེད་པ་ཆོས་ལྔ་དང་ལྡན་པ་ནི་མ་
བསྐོས་པ་ཡང་བསྐོ་བར་མི་བྱ་ལ་བསྐོས་པ་ཡང་དབྱུང་བར་བྱ་སྟེ། ལྔ་གང་ཞེ་ན། འདུན་པས་འགྲོ་བ་དང་། ཞེ་སྡང་
གིས་འགྲོ་བ་དང་། གཏི་མུག་གིས་འགྲོ་བ་དང་། འཇིགས་པས་འགྲོ་བ་དང་། སྤོང་བ་ལ་ཏྲོན་བྱས་པ་དང་མ་བྱས་
པ་མི་ཤེས་པའོ། དགེ་སློང་སྤོང་བའི་ཞལ་ཏ་བྱེད་པ་ཆོས་ལྔ་དང་ལྡན་པ་ནི་མ་བསྐོས་པ་ཡང་བསྐོ་བར་བྱ་ལ།